Súradnice: 48°39′46″S 21°36′42″V﻿ / ﻿48,6629°S 21,6117°V﻿ / 48.6629; 21.6117

**Veľké Ozorovce** sú obec na Slovensku v okrese Trebišov.

Polohopis
---------

Obec sa nachádza v západnej časti Východoslovenskej pahorkatiny, v podcelku Podslanská pahorkatina. Západným okrajom obce preteká potok Kašín, centrom obce pretká miestny potok, ústiaci do vodnej nádrže Veľké Ozorovce, vybudovanej na riečke Číža. 

Obec je prístupná cestou III/3653 zo susedných obcí Zemplínska Teplica (cesta II/552 smer Slanec a Košice) a Malé Ozorovce (smer Sečovce). Sečovce sú vzdialené 6 km severovýchodne, Trebišov 17 km východne a Košice 37 km západne.

Dejiny
------

Prvá písomná správa o dedine „Azar" sa zachovala v listine z roku 1304, kedy šľachtici z rodu Bogatradavan odstúpili časť ozorovského majetku iným, možno príbuzným šľachticom. Súčasný názov sa používa od roku 1920.

Osídlenie tohto územia sa datuje do eneolitu (3000 - 1900 pred Kr.), z ktorého obdobia sa v chotári našli keramické zlomky tzv. tiszapolgárskej kultúry. V lokalite miestnej nádrže bola objavená keramická figúrka býčka, päť čepelí, torzo kamenného sekeromlatu a kamenného klina a dve kamenné sekerky. Nálezy potvrdili osídlenie aj v staršej dobe bronzovej a fragmenty pece, torzo keramického praslena, železná troska a torzo kamenného brúsika sú dôkazom osídlenia v mladšej dobe rímskej (3. – 4. storočie). Črepy včasnostredovekej keramiky potvrdili osídlenie od 6. do 12. storočia, slovanské sídlisko pochádza z 8. - 9. storočia. Predpokladá sa kontinuálne osídlenie tejto lokality od 11. storočia. Koncom 13. a začiatkom 14. storočia sa objavujú najstaršie zachované písomné správy o obci, patriacej rodine Pelétheiovcov. Farnosťou bola obec už v roku 1332, kostol zasvätený sv. Michalovi archanjelovi sa spomína v roku 1383. Ten patril v 17. storočí reformovanej kresťanskej cirkvi, neskôr sa opäť vrátil pod správu rímskokatolíckej cirkvi.

V roku 1414 mali v obci majetky už aj Azaryovci a v roku 1471 bola časť ujfalussiovských majetkov predaná Lastóczyovcom. Súpis z roku 1598 uvádza medzi vlastníkmi Azaryovcov, Lastóczyovcov, Juraja Drugetha, Juraj Ladmóczyho, či Jána Nagya, v 16. – 17. storočí sa spomínajú aj šľachtické rody Perényiovcov a Drugethovcov. Práve drugethovskému panstvu v Trebišove patrila obec v roku 1601. V tom období bola obec následkom pustošenia krymských Tatárov v roku 1567 len pomaly dosídľovaná a prevažnú časť obyvateľstva tvorili poddaní. O veľkom úpadku svedčia daňové súpisy z tohto obdobia, kedy bola zdaňovaná len zanedbateľná časť usadlostí. Počet obyvateľov sa znížil aj počas protihabsburských stavovských povstaní v 17. a začiatkom 18. storočia. Časť obce sa v roku 1620 dostala do zálohu Rákóczyovcom.

Ťažkú situáciu a život ľudí poznačila i morová epidémia v roku 1663, kedy chorobe okrem mnohých obyvateľov podľahla veľká časť dobytka a ošípaných. V 18. storočí sa často menili vlastníci tunajších majetkov, o storočie neskôr mala najväčší podiel rodina Barkóczyovcov a barón Joanellyho. Podľa súpisu majetku mala obec v roku 1715 následkom plienení a epidémií len 6 obývaných a 25 opustených domácností. Opustené domy postupne osídlili prisťahovalci z horného Zemplína, neskôr príšelci z menej úrodných častí severovýchodného Uhorska. V roku 1787 bolo v obci obývaných už 87 domov, v ktorých žilo 700 obyvateľov, počas sčítania v roku 1828 žilo v 112 domácnostiach 855 obyvateľov. Ich počet klesol počas vysťahovalectva a začiatkom 20. storočia tak v obci žilo okolo 700 obyvateľov. 

Po vzniku prvej republiky v obci prevládalo poľnohospodárstvo, drevorubačstvo a furmanstvo. Veľké Ozorovce boli sídlom notárskeho úradu, ktorý slúžil aj pre Malé Ozorovce, Plechotice, Kerestúr /Zemplínska Teplica/ a Egreš. Obec bola veľmi poškodená počas II. svetovej vojny, keď ju 26. novembra 1944 vypálili fašistické jednotky. Následné boje na fronte zničili to málo, čo v obci zostalo a na konci vojny bolo obývateľných len niekoľko domov. Zamínované boli tiež okolité polia, čo sťažovalo ich obrábanie. V povojnovom období bolo v rámci obnovy postavených 85 nových domov, ďalšie desiatky pribudli vďaka svojpomocnej aktivite obyvateľov. Obnovená bola elektrická sieť i verejné osvetlenie, do obce začal premávať pravidelný autobusový spoj. JRD vzniklo v roku 1951 a v roku 1970 dosiahol počet obyvateľov najvyšší stav - 900. Kultúrny dom s obecným úradom, knižnicou a poštou bol dokončený v roku 1981. V roku 1994 začala plynofikácia obce, o dva roky neskôr bola pri obci vybudovaná skládka tuhého komunálneho odpadu. Medzi najnovšie stavby v obci patrí multifunkčné športové ihrisko. V chotári obce sa nachádza menšia vodná nádrž a vojenská strelnica.

Kultúra a zaujímavosti
----------------------

### Pamiatky

* Rímskokatolícky kostol Narodenia Panny Márie, jednoloďová neogotická stavba s polkruhovým ukončením presbytéria a predstavanou vežou z roku 1890. Stojí na mieste staršej stredovekej stavby zo 14. storočia. Úpravami prešiel v roku 1934. V interiéri sa nachádza výmaľba od I. Štefančíka z roku 1909. Zariadenie kostola pochádza z doby jeho výstavby. Priestor je zaklenutý pruskými klenbami. Fasády kostola sú členené opornými piliermi a polkruhovo ukončenými oknami. Veža je ukončená ihlancovou helmicou.

### Kultúra

Už od roku 1934 začal v obci pôsobiť spevácky zbor, po druhej svetovej vojne pôsobilo v obci ochotnícke divadlo i kino. Do dnešných dní sa udržala činnosť speváckej skupiny Dolinka, kultúru rozvíja tiež kultúrne stredisku a verejná knižnica. Šport bol zastúpený najmä oddielom futbalistov, stolných tenistov a volejbalistov. Organizované boli športové dni i beh ulicami obce. Hasičský zbor vznikol v roku 1921 a dodnes patrí medzi najväčšie zoskupenia v obci.

Ocenenia
--------

Minister obrany SR Peter Gajdoš v roku 2020 obec ocenil „Pamätnou medailou k 75. výročiu Slovenského národného povstania a skončenia druhej svetovej vojny" ako obec, vypálenú počas druhej svetovej vojny.

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑   *Veľké Ozorovce - Kostol Narodenia Panny Márie* [online]. Pamiatky na Slovensku. Dostupné online.
5. ↑   *Pamätná medaila k 75. výročiu Slovenského národného povstania a skončenia druhej svetovej vojny* [online]. Bratislava: Vojenský historický ústav, 2019, [cit. 2023-04-21]. Dostupné online.
6. ↑   *Starostovia z miest a obcí, ktoré boli vypálené počas 2. svetovej vojny si prevzali ocenenia* [online]. Bratislava: Ministerstvo obrany SR, 2020-01-23, [cit. 2023-04-21]. Dostupné online.
7. ↑   *Zoznam vypálených miest a obcí* [online]. Bratislava: Ministerstvo obrany SR, 2023-04-18, [cit. 2023-04-21]. Poskytnuté v zmysle zákona č. 211/2000 Z.z. o slobodnom prístupe k informáciám. Dostupné online.

Pozri aj
--------

* Zoznam kultúrnych pamiatok v obci Veľké Ozorovce

Zdroj
-----

* Oficiálna stránka obce

| * z
* d
* u
Obce okresu Trebišov (4 + 78) |
| --- |
| Mestá | 
* Čierna nad Tisou
* Kráľovský Chlmec
* Sečovce
* Trebišov

 |
| Ostatné obce | 
* Bačka
* Bačkov
* Bara
* Biel
* Boľ
* Borša
* Boťany
* Brehov
* Brezina
* Byšta
* Cejkov
* Čeľovce
* Čerhov
* Černochov
* Čierna
* Dargov
* Dobrá
* Dvorianky
* Egreš
* Hraň
* Hrčeľ
* Hriadky
* Kašov
* Kazimír
* Klin nad Bodrogom
* Kožuchov
* Kravany
* Kuzmice
* Kysta
* Ladmovce
* Lastovce
* Leles
* Luhyňa
* Malá Tŕňa
* Malé Ozorovce
* Malé Trakany
* Malý Horeš
* Malý Kamenec
* Michaľany
* Nižný Žipov
* Novosad
* Nový Ruskov
* Parchovany
* Plechotice
* Poľany
* Pribeník
* Rad
* Sirník
* Slivník
* Slovenské Nové Mesto
* Soľnička
* Somotor
* Stanča
* Stankovce
* Strážne
* Streda nad Bodrogom
* Svätá Mária
* Svätuše
* Svinice
* Trnávka
* Veľaty
* Veľká Tŕňa
* Veľké Ozorovce
* Veľké Trakany
* Veľký Horeš
* Veľký Kamenec
* Viničky
* Višňov
* Vojčice
* Vojka
* Zatín
* Zbehňov
* Zemplín
* Zemplínska Nová Ves
* Zemplínska Teplica
* Zemplínske Hradište
* Zemplínske Jastrabie
* Zemplínsky Branč

 |